b'\n_START_ARTICLE_\nKenia\n_START_SECTION_\nSijainti ja maastonmuodot\n_START_PARAGRAPH_\nKenian pinta-ala on 580\xc2\xa0367 neli\xc3\xb6kilometri\xc3\xa4. Sill\xc3\xa4 on maarajaa Etiopian, Somalian, Tansanian ja Ugandan kanssa yhteens\xc3\xa4 3\xc2\xa0477\xc2\xa0kilometri\xc3\xa4 ja rannikkoa 536\xc2\xa0kilometri\xc3\xa4._NEWLINE_Kenian maasto nousee rannikon alavasta tasangosta kohti maan keskiosan vuoriketjuja, joiden korkeimmat huiput kohoavat kolmeen kilometriin. Afrikan toiseksi korkein vuori Mount Kenya ylt\xc3\xa4\xc3\xa4 5\xc2\xa0199 metriin merenpinnasta. It\xc3\xa4-Afrikan hautavajoama halkoo maata Nairobin pohjoispuolella. Siit\xc3\xa4 pohjoiseen on kuiva tasankoalue.\n_START_SECTION_\nIlmasto\n_START_PARAGRAPH_\nVaikka Kenia sijaitsee p\xc3\xa4iv\xc3\xa4ntasaajalla, sen sadem\xc3\xa4\xc3\xa4r\xc3\xa4t ovat v\xc3\xa4h\xc3\xa4iset verrattuina sademets\xc3\xa4alueisiin. Sadekausia on kaksi, toinen maalis\xe2\x80\x93toukokuussa, toinen marras\xe2\x80\x93joulukuussa. Vain rannikolla vallitsee tropiikille tyypillinen kuuma ja kostea ilmasto, vuoristoisemmilla alueilla on korkeuden takia viile\xc3\xa4mp\xc3\xa4\xc3\xa4. Korkeimmilla alueilla kuten Elgon- ja Keniavuorilla on vuosittain pakkasta ja osa sateesta tulee lumena.\n_START_SECTION_\nLuonto ja luonnonsuojelu\n_START_PARAGRAPH_\nKeniassa el\xc3\xa4\xc3\xa4 monia suuria nis\xc3\xa4kk\xc3\xa4it\xc3\xa4 kuten elefantteja, leijonia, kirahveja, seeproja ja antilooppeja sek\xc3\xa4 harvinaisia lintulajeja. Mets\xc3\xa4stys ja kasvava v\xc3\xa4kiluku saivat el\xc3\xa4inten m\xc3\xa4\xc3\xa4r\xc3\xa4n v\xc3\xa4henem\xc3\xa4\xc3\xa4n 1900-luvulla. Niinp\xc3\xa4 valtio rajoitti mets\xc3\xa4styst\xc3\xa4 ja perusti suojelualueita j\xc3\xa4ljell\xc3\xa4 olevan luonnon suojelemiseksi. Kaikkiaan kahdeksan prosenttia Kenian pinta-alasta on suojelualuetta: luonnonpuistoja, kansallispuistoja tai muuta kansallista suojelualuetta. Kenian 23 maalla sijaitsevaa ja kuusi merellist\xc3\xa4 kansallispuistoa kuuluvat maan t\xc3\xa4rkeimpiin matkailukohteisiin. Niist\xc3\xa4 suosituimpia ovat Nairobin kansallispuisto p\xc3\xa4\xc3\xa4kaupungin liepeill\xc3\xa4, Masai Mara, jossa monenlainen suurriista on yleist\xc3\xa4, Amboselin kansallispuisto ja Tsavo afrikannorsuineen sek\xc3\xa4 Nakuruj\xc3\xa4rven kansallispuisto flamingoineen. Sibiloin kansallispuistossa el\xc3\xa4\xc3\xa4 maailman suurin krokotiilipopulaatio. Dendrosenecio keniensis on Kenian vuorten endeeminen kasvilaji, jonka varsi kasvaa kuusimetriseksi ja kukat voivat kasvaa yli metrin korkuisiksi. Vuorilla kasvaa villein\xc3\xa4 my\xc3\xb6s Lobelia keniensis. N\xc3\xa4m\xc3\xa4 erikoiset kasvit kest\xc3\xa4v\xc3\xa4t sen, ett\xc3\xa4 l\xc3\xa4mp\xc3\xb6tila laskee \xc3\xb6isin pakkasen puolelle.\n_START_SECTION_\nVarhainen historia\n_START_PARAGRAPH_\nIt\xc3\xa4-Afrikasta on l\xc3\xb6ydetty proto\xc2\xadhominidien fossiileja noin 20 miljoonan vuoden takaa. Turkana\xc2\xadj\xc3\xa4rven kaivauksissa Keniassa niit\xc3\xa4 on l\xc3\xb6ydetty 2\xe2\x80\x934 miljoonan vuoden takaa._NEWLINE_Kuu\xc5\xa1ilaisten kielten puhujat nykyisen Sudanin ja Etiopian alueelta asettuivat nyky-Keniaan noin 2000-luvulla eaa. 1000-luvulla saapuivat niloottisten ja bantu\xc2\xadkielten puhujat, joita on nyky\xc3\xa4\xc3\xa4n kaksi kolmasosaa Kenian v\xc3\xa4est\xc3\xb6st\xc3\xa4. Arabien kauppa Kenian rannikolla alkoi ensimm\xc3\xa4isell\xc3\xa4 vuosisadalla. Arabian kielest\xc3\xa4 vaikutteita saanut bantukieli swahili syntyi alueella kaupan my\xc3\xb6t\xc3\xa4._NEWLINE_Arabikauppiaiden vaikutuksen katkaisi portugalilaisten saapuminen vuonna 1498. Eurooppalaiset kuitenkin kolonisoivat maan vasta 1800-luvun lopulla. Brittil\xc3\xa4inen tutkimus 1800-luvun puoliv\xc3\xa4list\xc3\xa4 johti Brittil\xc3\xa4isen It\xc3\xa4-Afrikan protektoraatin muodostamiseen vuonna 1895. Samana vuonna britit aloittivat rautatien rakentamisen Mombasasta Victorianj\xc3\xa4rvelle. Britit kannustivat eurooppalaisten uudisasukkaiden asettumista hedelm\xc3\xa4llisille keskiyl\xc3\xa4ng\xc3\xb6ille, mik\xc3\xa4 johti kikujujen ajamiseen pois heid\xc3\xa4n asuinalueiltaan. My\xc3\xb6s hauta\xc2\xadvajoaman ja l\xc3\xa4nsiyl\xc3\xa4nk\xc3\xb6jen aluetta otettiin maasailta ja kalenjineilta eurooppalaisten k\xc3\xa4ytt\xc3\xb6\xc3\xb6n. Muualla brittien l\xc3\xa4sn\xc3\xa4olo oli v\xc3\xa4h\xc3\xa4ist\xc3\xa4.\n_START_SECTION_\nSiirtomaakausi\n_START_PARAGRAPH_\nVuonna 1920 Keniasta tuli virallisesti Yhdistyneen kuningaskunnan siirtomaa. Afrikkalaiset saivat ensimm\xc3\xa4ist\xc3\xa4 kertaa \xc3\xa4\xc3\xa4nivaltaa maan hallinnossa vuonna 1944, jolloin muutama brittien valitsema paikallinen otettiin parlamenttiin._NEWLINE_Vuosina 1952\xe2\x80\x931959 siirtomaa oli h\xc3\xa4t\xc3\xa4tilassa kikujujen Mau Mau -kapinan vuoksi, joka kohdistui siirtomaavaltaan ja erityisesti sen maapolitiikkaa vastaan. Kymmeni\xc3\xa4 tuhansia kuoli taisteluissa ja siirtoleireill\xc3\xa4. Brittien tappiot olivat 650 miest\xc3\xa4. T\xc3\xa4n\xc3\xa4 aikana paikalliset saivat merkitt\xc3\xa4v\xc3\xa4\xc3\xa4 \xc3\xa4\xc3\xa4nivaltaa maan asioissa. Ensimm\xc3\xa4iset suorat vaalit j\xc3\xa4rjestettiin vuonna 1957. Tuleva valtionp\xc3\xa4\xc3\xa4mies Jomo Kenyatta vangittiin kapinan yhteydess\xc3\xa4 ja vapautettiin kotiarestiin vasta vuonna 1959.\n_START_SECTION_\nItsen\xc3\xa4isyyden aika\n_START_PARAGRAPH_\nKeniasta tuli itsen\xc3\xa4inen 12. joulukuuta 1963, ja se liittyi seuraavana vuonna Kansainyhteis\xc3\xb6\xc3\xb6n. Tasavalta maasta tuli vuonna 1964._NEWLINE_Kenian ensimm\xc3\xa4inen presidentti oli Jomo Kenyatta vuosina 1964\xe2\x80\x931978, oikealta nimelt\xc3\xa4\xc3\xa4n Kamau wa Ngengi. H\xc3\xa4n oli kikuju ja edusti Kenian Afrikkalainen Unioni -puoluetta (Kenya African National Union; KANU), jolla ei ollut juuri vastustajia. Pieni vasemmistolainen Kenian kansanliitto (Kenya People\xe2\x80\x99s Union; KPU) perustettiin vuonna 1966, mutta se kiellettiin vuonna 1969 ja sen johtajat vangittiin. Kenyattan kuollessa vuonna 1978 h\xc3\xa4nt\xc3\xa4 seurasi h\xc3\xa4nen varapresidenttins\xc3\xa4 Daniel arap Moi, josta tuli KANU:n johtaja ja maan toinen presidentti._NEWLINE_Kes\xc3\xa4ll\xc3\xa4 1982 maasta tehtiin virallisesti KANU:n hallitsema yksipuoluevaltio. Kaksi kuukautta my\xc3\xb6hemmin ilmavoimien upseerit ja er\xc3\xa4\xc3\xa4t opposition voimat yrittiv\xc3\xa4t vallankaappausta, jonka armeijan uskolliset yksik\xc3\xb6t kukistivat. Moin hallituksesta tuli yksi maailman korruptoituneimpia. Moin kaudella Yhdysvallat liittolaisineen tuki Keniaa, koska se oli etuvartio kommunistien tukemia Etiopiaa ja Tansaniaa vastaan._NEWLINE_Kylm\xc3\xa4n sodan p\xc3\xa4\xc3\xa4tytty\xc3\xa4 yksipuoluej\xc3\xa4rjestelm\xc3\xa4 poistettiin maan perustuslaista, ja vuonna 1992 j\xc3\xa4rjestettiin maan historian ensimm\xc3\xa4iset monipuoluevaalit. KANU ja Moi s\xc3\xa4ilyttiv\xc3\xa4t asemansa vuosien 1992 ja 1997 vaaleissa. Vuonna 1997 KANU joutui turvautumaan ensimm\xc3\xa4isen kerran muiden puolueiden tukeen pysy\xc3\xa4kseen hallituksessa._NEWLINE_Lokakuussa 2002 oppositiopuolueet ja KANU:sta eronneet muodostivat Kansallisen sateenkaarikoalition (National Rainbow Coalition; NARC), ja sen ehdokas Mwai Kibaki valittiin maan kolmanneksi presidentiksi \xc3\xa4\xc3\xa4nivy\xc3\xb6ryll\xc3\xa4._NEWLINE_Keniassa j\xc3\xa4rjestettiin yhdistetyt parlamentti-, paikallis- ja presidentinvaalit 27. joulukuuta 2007. \xc3\x84\xc3\xa4ntenlaskennan viivytysten j\xc3\xa4lkeen presidentti Mwai Kibaki julistettiin presidentiksi toiselle kaudelle 30. joulukuuta 2007. Vaalituloksen t\xc3\xb6ker\xc3\xb6 v\xc3\xa4\xc3\xa4rent\xc3\xa4minen johti opposition protestointiin ja v\xc3\xa4kivaltaisiin levottomuuksiin, joissa kuoli yli 1\xc2\xa0500 henke\xc3\xa4. V\xc3\xa4kivaltaisuuksia k\xc3\xa4ytiin kikuju- ja luo-heimojen v\xc3\xa4lill\xc3\xa4, mik\xc3\xa4 on jakanut kansan kahtia. Levottomuuksia on esiintynyt koko maassa, ja Kenian poliisille annettiin lupa tappaa. Lis\xc3\xa4ksi opposition edustaja surmattiin kotiovelleen. Esimerkiksi Kisumussa, Migorissa, Eldoretissa, Kakamegassa ja osassa Mombasaa on ollut erityisen levotonta. Nairobin suurimmissa slummeissa tilanne oli v\xc3\xa4kivaltainen ja arvaamaton._NEWLINE_Kansanedustajan paikalta putosi esimerkiksi Kibakin hallituksen ministereist\xc3\xa4 per\xc3\xa4ti 21. Yleisesti Raila Odingan ODM-puolue oli vaalien suuri voittaja. ODM sai per\xc3\xa4ti 99 edustajaa uuteen 210-paikkaiseen parlamenttiin. Kibakin edustama PNU-puolue sai vain 46 edustajapaikkaa ja ODM-Kenya 16 paikkaa. KANU-puolueelle, jota aikanaan johti entinen presidentti Daniel Arap Moi, tuli 14 paikkaa._NEWLINE_Vuonna 2011 it\xc3\xa4ist\xc3\xa4 Afrikkaa koetteli pahin kuivuus vuosikymmeniin._NEWLINE_Vuonna 2012 Keniasta l\xc3\xb6ydettiin \xc3\xb6ljy\xc3\xa4._NEWLINE_Loppuvuonna 2012 oli useita verisi\xc3\xa4 yhteenottoja, jotka liittyiv\xc3\xa4t maanomistukseen, muslimien asemaan ja etnisten ryhmien v\xc3\xa4lisiin kiistoihin._NEWLINE_Somalian Al-Shabaab haluaa Kenian joukot pois Somaliasta, ja on vuosina 2012\xe2\x80\x932013 tehostanut vaatimuksiaan useilla iskuilla joissa on kuollut kymmeni\xc3\xa4 ihmisi\xc3\xa4._NEWLINE_Jomo Kenyattan poika Uhuru Kenyatta voitti vuoden 2013 presidentinvaalit t\xc3\xa4p\xc3\xa4r\xc3\xa4sti.\n_START_SECTION_\nHallinto ja politiikka\n_START_PARAGRAPH_\nKenia on tasavalta, jonka presidentti toimii my\xc3\xb6s hallituksen johdossa. Vuoden 2008 vallanjakosopimuksessa maalle m\xc3\xa4\xc3\xa4riteltiin p\xc3\xa4\xc3\xa4ministeri mutta p\xc3\xa4\xc3\xa4ministerin teht\xc3\xa4v\xc3\xa4st\xc3\xa4 luovuttiin vuoden 2013 vaaleissa. Presidentti ja varapresidentti valitaan viisivuotiskaudelle, sama henkil\xc3\xb6 voidaan valita toisellekin kaudelle. Voittajan on saatava \xc3\xa4\xc3\xa4nten yksinkertainen enemmist\xc3\xb6 ja lis\xc3\xa4ksi v\xc3\xa4hint\xc3\xa4\xc3\xa4n nelj\xc3\xa4nnes annetuista \xc3\xa4\xc3\xa4nist\xc3\xa4 v\xc3\xa4hint\xc3\xa4\xc3\xa4n puolessa 47 vaalipiirist\xc3\xa4. Vuonna 2013 Uhuru Kenyatta sai 50,1 prosenttia \xc3\xa4\xc3\xa4nist\xc3\xa4._NEWLINE_Lains\xc3\xa4\xc3\xa4d\xc3\xa4nt\xc3\xb6valtaa k\xc3\xa4ytt\xc3\xa4\xc3\xa4 kaksikamarinen parlamentti. Sen yl\xc3\xa4huoneessa eli senaatissa on 67 j\xc3\xa4sent\xc3\xa4, alahuoneessa 249 j\xc3\xa4sent\xc3\xa4. Parlamentin vaalikausi on viisi vuotta._NEWLINE_Kenia on Afrikan unionin perustajaj\xc3\xa4sen, ja toimii sitoutumattomien maiden liitossa (NAM). Sen joukkoja on vuosien varrella osallistunut runsaasti sek\xc3\xa4 Afrikan unionin ett\xc3\xa4 YK:n rauhanturvateht\xc3\xa4viin. Kenian joukkoja osallistuu Afrikan unionin AMISOM-missioon Somaliassa. Alkuvuonna 2014 siell\xc3\xa4 oli 3\xc2\xa0600 kenialaista sotilasta.\n_START_SECTION_\nTalous\n_START_PARAGRAPH_\nKenia on It\xc3\xa4-Afrikan suurin talous, mutta se kuuluu silti alhaisen tulotason maihin. Kenian v\xc3\xa4est\xc3\xb6st\xc3\xa4 suurin osa saa toimeentulonsa maataloudesta. T\xc3\xa4rkeimm\xc3\xa4t viljelykasvit ovat tee, kahvi, maissi, vehn\xc3\xa4, riisi, sisal, ananas, pyretriini ja karjataloustuotteet._NEWLINE_Matkailun lis\xc3\xa4\xc3\xa4ntyess\xc3\xa4 turismista on tullut yksi t\xc3\xa4rkeimmist\xc3\xa4 talouden sektoreista. Vuonna 2009 se tuotti 807 miljoonaa Yhdysvaltojen dollaria, miss\xc3\xa4 oli l\xc3\xa4hes 20 prosenttia kasvua edellisvuoden lukuihin._NEWLINE_Vuodesta 1993 l\xc3\xa4htien, jolloin kansainv\xc3\xa4lisi\xc3\xa4 asekauppoja alettiin seurata, Kenia on ilmoittanut, ettei se ole ostanut tai myynyt aseita. T\xc3\xa4st\xc3\xa4 huolimatta maahan on YK:n mukaan vuonna 2007 viety 77 panssarivaunua, 15 suihkuh\xc3\xa4vitt\xc3\xa4j\xc3\xa4\xc3\xa4 ja 40\xc2\xa0000 rynn\xc3\xa4kk\xc3\xb6kiv\xc3\xa4\xc3\xa4ri\xc3\xa4, jotka on mahdollisesti myyty eteenp\xc3\xa4in. Kaupat nousivat laajempaan huomioon, kun Ukrainasta 33 panssarivaunua kuljettanut MV Faina joutui merirosvojen kaappaamaksi Somalian rannikolla._NEWLINE_Keniassa on 191 lentokentt\xc3\xa4\xc3\xa4, joista 17:n kiitotie on p\xc3\xa4\xc3\xa4llystetty. P\xc3\xa4\xc3\xa4llystettyj\xc3\xa4 maanteit\xc3\xa4 on 11\xc2\xa0197 kilometri\xc3\xa4 ja rautatiet\xc3\xa4 2\xc2\xa0778 kilometri\xc3\xa4. Rata jatkuu Tansanian puolelle, mutta kansainv\xc3\xa4linen junaliikenne on keskeytetty. Tansaniaan on monia bussiyhteyksi\xc3\xa4, samoin Ugandaan ja Etiopiaan. Victorianj\xc3\xa4rvell\xc3\xa4 ei ole kansainv\xc3\xa4list\xc3\xa4 matkustajaliikennett\xc3\xa4. Yhteydet Mombasasta Tansanian saarille ovat satunnaisia.\n_START_SECTION_\nV\xc3\xa4est\xc3\xb6jakauma\n_START_PARAGRAPH_\nKeniassa el\xc3\xa4\xc3\xa4 yli 40 erilaista etnist\xc3\xa4 ryhm\xc3\xa4\xc3\xa4 aina seitsem\xc3\xa4n miljoonan ihmisen kikujuista noin 500 hengen kokoiseen El Molo -heimoon. Kenian etniset ryhm\xc3\xa4t voidaan kielitieteellisesti jakaa kolmeen haaraan: bantukieliin, joita puhutaan maan l\xc3\xa4nsiosassa ja rannikolla, nilosaharalaisiin kieliin Victorianj\xc3\xa4rven l\xc3\xa4hist\xc3\xb6ll\xc3\xa4 ja kuu\xc5\xa1ilaisiin kieliin maan pohjoisosassa. Suurimmat etniset ryhm\xc3\xa4t ovat kikujut (22 prosenttia v\xc3\xa4est\xc3\xb6st\xc3\xa4), luhyat (14\xc2\xa0%), luot (13\xc2\xa0%), kalenjinit (12\xc2\xa0%) ja kambat (11\xc2\xa0%), kisiit (6\xc2\xa0%) ja merut (6\xc2\xa0%). Muita afrikkalaisia on 15 prosenttia, muita kuin afrikkalaisia yhteens\xc3\xa4 alle prosentti._NEWLINE_N\xc3\xa4ist\xc3\xa4 kikujut ovat kaikista eniten edustettuina julkisen el\xc3\xa4m\xc3\xa4n sektorilla, hallituksessa, liike-el\xc3\xa4m\xc3\xa4ss\xc3\xa4 ja ammateissa. Luot ovat p\xc3\xa4\xc3\xa4asiallisesti kaupustelijoita ja k\xc3\xa4sity\xc3\xb6l\xc3\xa4isi\xc3\xa4. Kambat ovat hyvin edustettuina puolustuksessa ja lains\xc3\xa4\xc3\xa4d\xc3\xa4nn\xc3\xb6ss\xc3\xa4. Kalenjinit ovat p\xc3\xa4\xc3\xa4asiassa maanviljelij\xc3\xb6it\xc3\xa4 (ja juoksijoita). Alkuper\xc3\xa4isten afrikkalaisten heimojen lis\xc3\xa4ksi Keniassa asuu my\xc3\xb6s arabeja ja it\xc3\xa4aasialaisia, p\xc3\xa4\xc3\xa4asiassa keskittynein\xc3\xa4 suuriin kaupunkeihin, kuten Mombasaan. Arabit ovat l\xc3\xa4hes poikkeuksetta Kenian kansalaisia ja puhuvat swahilia._NEWLINE_Kenian etninen monimuotoisuus on johtanut usein my\xc3\xb6s hankaluuksiin. Heimojen v\xc3\xa4linen kilpailu vallasta ja erityisesti katkeruus kikujujen hallinnoimassa politiikassa ja liike-el\xc3\xa4m\xc3\xa4ss\xc3\xa4 on vaikuttanut kielteisesti yhteisen kansallisuustunteen syntymiseen. Se on ajoittain puhjennut my\xc3\xb6s v\xc3\xa4kivaltaisuuksiksi. Vuoden 2010 v\xc3\xa4est\xc3\xb6nlaskennan tuloksia on kyseenalaistettu etnisten ryhmien osalta._NEWLINE_Ethnologue-kirjan mukaan Keniassa puhutaan 67 eri kielt\xc3\xa4. Niist\xc3\xa4 kolme on vaikeuksissa ja kolme kuolemassa.\n_START_SECTION_\nKehityksen haasteet\n_START_PARAGRAPH_\nVaikka Kenia on yksi alueensa talouskeskuksista, se on edelleen k\xc3\xb6yh\xc3\xa4 maa. Vuonna 2000 k\xc3\xb6yhyysrajan alapuolella eli puolet v\xc3\xa4est\xc3\xb6st\xc3\xa4. K\xc3\xb6yhien osuus oli kasvanut 1990-luvun aikana._NEWLINE_\xc3\x84iti- ja lapsikuolleisuus on yleist\xc3\xa4, ja l\xc3\xa4hes 15\xc2\xa0000 naista kuolee vuosittain raskauden aiheuttamiin komplikaatioihin, kuten verenvuotoon ja erilaisiin tulehduksiin. Lapsikuolleisuus on kasvanut 1990-luvun aikana. Vuonna 2003 vauvoina kuoli 77 lasta tuhannesta ja ennen viidett\xc3\xa4 ik\xc3\xa4vuottaan 115 lasta tuhannesta. Lapsikuolemien syyn\xc3\xa4 ovat yleens\xc3\xa4 viisi yleist\xc3\xa4 sairautta (hengitystietulehdukset, ripuli, tuhkarokko, malaria ja aliravitsemus), ja niiden yleistyminen liittyy ainakin osaksi rokotusten v\xc3\xa4henemiseen._NEWLINE_Tasa-arvossa Kenia laahaa j\xc3\xa4ljess\xc3\xa4: naisten osuus poliittisessa ja taloudellisessa el\xc3\xa4m\xc3\xa4ss\xc3\xa4 on alhaisin It\xc3\xa4-Afrikassa. Kansanedustajista 8,3 prosenttia on naisia._NEWLINE_My\xc3\xb6s edistyst\xc3\xa4 on tapahtunut. AIDSin levi\xc3\xa4mist\xc3\xa4 on saatu hillityksi, ja maan vesi- ja sanitaatiotilanne on osittain parantunut. Peruskoulu muutettiin maksuttomaksi vuonna 2003. Vuonna 2004 ala-asteik\xc3\xa4isist\xc3\xa4 lapsista 82 prosenttia oli koulussa. Korruption\xc2\xadvastaisessa ty\xc3\xb6ss\xc3\xa4 on saavutettu hieman edistyst\xc3\xa4. Maa kuuluu silti edelleen Transparency Internationalin listalla maailman korruptoituneimpien valtioiden joukkoon (vuonna 2009 sijoitus 146.)._NEWLINE_Inhimillisen kehityksen indeksill\xc3\xa4 (HDI) mitattuna Kenian sijoitus on ollut nousussa jo useamman vuoden, vaikka maa sijoittuu edelleen asteikon h\xc3\xa4nnille. Maa kohosi vuoden 2006 sijalta 152 sijalle 146 vuonna 2007. T\xc3\xa4m\xc3\xa4 YK:n kehitysohjelma UNDP:n luoma indeksi mittaa valtioiden kehitysastetta odotettavissa olevan elinajan, lukutaidon, koulutuksen ja elintason perusteella.\n_START_SECTION_\nHIV/AIDS\n_START_PARAGRAPH_\nKenia on onnistunut taistelussa AIDSia vastaan ja viime vuosien aikana uusien tartuntojen m\xc3\xa4\xc3\xa4r\xc3\xa4 on saatu laskuun. Tietoisuus taudista ja sen levi\xc3\xa4mistavoista on valistusohjelmien ansiosta tavoittanut l\xc3\xa4hes koko kansan. L\xc3\xa4\xc3\xa4kityst\xc3\xa4 saavien osuus on kasvanut dramaattisesti: vuonna 2003 antiretrovirusl\xc3\xa4\xc3\xa4kkeit\xc3\xa4 sai viisi prosenttia tarvitsevista, vuonna 2009 jo yli 70 prosenttia._NEWLINE_Kenialla ei ole varoja AIDSin torjuntaan. Vaikka Kenian hallitus on jo viiden vuoden ajan k\xc3\xa4ytt\xc3\xa4nyt vuosittain 34 miljoonaa Yhdysvaltain dollaria AIDSin vastaiseen ty\xc3\xb6h\xc3\xb6n, t\xc3\xa4m\xc3\xa4 ei riit\xc3\xa4 edes kolmanneksen rahoitusosuuteen, vaan vuonna 2009 yli 70 prosenttia kokonaisrahoituksesta saatiin avustuksina._NEWLINE_Vuonna 2012 Kenian v\xc3\xa4est\xc3\xb6st\xc3\xa4 1,6 miljoonalla oli HIV-tartunta; 200\xc2\xa0000 heist\xc3\xa4 on lapsia, joten 6,1 prosenttia aikuisv\xc3\xa4est\xc3\xb6st\xc3\xa4 oli HIV-positiivisia. HIV on yleisemp\xc3\xa4\xc3\xa4 naisilla: 1,4 miljoonasta HIV-positiivista aikuisesta 820 000 oli naisia. Maassa oli miljoona AIDS-orpoa._NEWLINE_Kaupungeissa HIV on suhteessa yleisemp\xc3\xa4\xc3\xa4 kuin maaseudulla, mutta koska valtaosa v\xc3\xa4est\xc3\xb6st\xc3\xa4 asuu maalla, my\xc3\xb6s enemmist\xc3\xb6 HIV-potilaista \xe2\x80\x93 vuonna 2010 noin miljoona henke\xc3\xa4 \xe2\x80\x93 asuu maaseudulla, kun kaupungeissa heit\xc3\xa4 asui alle 400\xc2\xa0000.\n_START_SECTION_\nPuhdas vesi\n_START_PARAGRAPH_\nVesi ja sanitaatio ovat vahvasti mukana Kenian kansallisessa kehityssuunnitelmassa, ja puhtaan veden saanti onkin parantunut vuosikymmenien kuluessa. Toisaalta 20\xe2\x80\x9340 vuotta sitten avustusrahoilla rakennetut vesi- ja viem\xc3\xa4rij\xc3\xa4rjestelm\xc3\xa4t ovat rappeutumassa yll\xc3\xa4pidon puuttuessa. Vuonna 2005 puhdasta juomavett\xc3\xa4 oli k\xc3\xa4yt\xc3\xb6ss\xc3\xa4 89 prosentilla kaupunkien v\xc3\xa4est\xc3\xb6st\xc3\xa4 ja 49 prosentilla maalaisista. Veden tarve kuitenkin kasvaa v\xc3\xa4est\xc3\xb6nkasvun ja ilmastonmuutoksen my\xc3\xb6t\xc3\xa4 ja maantieteelliset erot veden saannissa ovat suuret. Nairobissa puhdasta juomavett\xc3\xa4 on saatavilla 92 prosentilla asukkaista, kun l\xc3\xa4ntisess\xc3\xa4 Keniassa vain 13 prosentilla. Samoin erot hygieniassa ovat suuret alueittain. K\xc3\xa4ym\xc3\xa4l\xc3\xb6it\xc3\xa4 on Nairobissa l\xc3\xa4hes jokaisen saatavilla, mutta maan koillisosassa vain joka nelj\xc3\xa4nnell\xc3\xa4._NEWLINE_Kun puhtaasta vedest\xc3\xa4 on pulaa ja hygienia on riitt\xc3\xa4m\xc3\xa4t\xc3\xb6nt\xc3\xa4, saastuneen veden takia sairastutaan moniin tappaviin tauteihin, kuten ripuliin. Puhtaan veden puutteen vuoksi naiset joutuvat kulkemaan usein 10\xe2\x80\x9315 kilometrin matkan veden \xc3\xa4\xc3\xa4relle. Tyt\xc3\xb6t osallistuvat usein vedenhakuun, mik\xc3\xa4 vaikeuttaa heid\xc3\xa4n mahdollisuuttaan k\xc3\xa4yd\xc3\xa4 koulua.\n_START_SECTION_\nKuivuus\n_START_PARAGRAPH_\nKeniaa ja sen naapurimaata Etiopiaa vaivaavat toistuvat kuivuusongelmat. Vuoden 2005 kuivuus oli pahin vuosikymmeniin. Vuonna 2009 uutisoitiin, ett\xc3\xa4 2,5 miljoonaa ihmist\xc3\xa4 sai ruoka-apua ja kuivuuden pahetessa avuntarvitsijoita oli viel\xc3\xa4 1,3 miljoonaa lis\xc3\xa4\xc3\xa4._NEWLINE_Arvioiden mukaan maanviljely sek\xc3\xa4 kahvin ja teen tuotanto vaikeutuvat Keniassa ilmastonmuutoksen lis\xc3\xa4tess\xc3\xa4 kuivuutta. Ratkaisuja on etsitty uusien viljelyalueiden raivaamisesta k\xc3\xa4ytt\xc3\xb6\xc3\xb6n. Asiantuntijat ovat muun muassa esitt\xc3\xa4neet, ett\xc3\xa4 Mount Kenyan alueen teentuotantoa voitaisiin jatkaa siirt\xc3\xa4m\xc3\xa4ll\xc3\xa4 teeviljelm\xc3\xa4t korkeammalle vuoren rinteelle. T\xc3\xa4m\xc3\xa4 kuitenkin merkitsisi metsien hakkuuta, mik\xc3\xa4 vahingoittaisi ymp\xc3\xa4rist\xc3\xb6\xc3\xa4._NEWLINE_YK:n mukaan Keniassa ankarat tulvat, pidentyneet kuivuuskaudet ja ep\xc3\xa4s\xc3\xa4\xc3\xa4nn\xc3\xb6lliset sateet ovat jo arkea. Keniassa ilmastonmuutoksen vaikutukset n\xc3\xa4kyv\xc3\xa4t v\xc3\xa4kivaltaisina konflikteina Ugandan, Etiopian ja Somalian rajojen l\xc3\xa4hell\xc3\xa4. UNDP:n mukaan viime vuosina sateet ovat olleet eritt\xc3\xa4in ep\xc3\xa4s\xc3\xa4\xc3\xa4nn\xc3\xb6llisi\xc3\xa4 ja monet ihmiset ovat joutuneet myym\xc3\xa4\xc3\xa4n koko omaisuutensa selvit\xc3\xa4kseen. Kurjuus n\xc3\xa4kyy alle viisivuotiaiden aliravitsemuksen kasvuna. Ilmastopakolaiset l\xc3\xa4htev\xc3\xa4t hakemaan elantoa kaupungeista, kuten Nairobista ja Mombasasta.\n_START_SECTION_\nKehitysyhteisty\xc3\xb6\n_START_PARAGRAPH_\nAvustusrahojen osuus Kenian vuoden 2010 budjetista on noin viisi prosenttia._NEWLINE_Kenia on yksi Suomen kahdeksasta kehitysyhteisty\xc3\xb6n p\xc3\xa4\xc3\xa4kumppanimaasta. Hyv\xc3\xa4 hallinto, mets\xc3\xa4talous sek\xc3\xa4 energiantuotanto ovat Suomen ensisijaisia kehitysyhteisty\xc3\xb6n kohteita Keniassa. Suomi tukee my\xc3\xb6s Keniassa toimivia paikallisia, suomalaisia ja kansainv\xc3\xa4lisi\xc3\xa4 j\xc3\xa4rjest\xc3\xb6j\xc3\xa4. Suomen kehitysyhteisty\xc3\xb6 Kenian kanssa alkoi jo 1960-luvulla, ja sen piiriin on kuulunut muun muassa maaseudun terveydenhuollon, ravinnon ja veden saatavuuden parantamista sek\xc3\xa4 mets\xc3\xa4talouden ja osuuskuntatoiminnan kehitt\xc3\xa4mist\xc3\xa4.\n_START_SECTION_\nKulttuuri\n_START_PARAGRAPH_\nKenian kirjavan etnisen monimuotoisuuden vuoksi maassa ei ole olemassa varsinaista yhten\xc3\xa4ist\xc3\xa4 \xe2\x80\x9dkenialaista kulttuuria\xe2\x80\x9d. Useimmat kenialaiset samaistuvat enemm\xc3\xa4n heimoonsa tai etniseen ryhm\xc3\xa4\xc3\xa4ns\xc3\xa4 kuin kokonaiseen kansakuntaan. Kikujuilla, jotka olivat voimakkaasti mukana itsen\xc3\xa4isyysliikkeess\xc3\xa4, on voimakkaampi kenialainen identiteetti kuin muilla etnisill\xc3\xa4 ryhmill\xc3\xa4. Kullakin heimolla on omanlaisensa kulttuuri niin arkkitehtuurin, keitti\xc3\xb6n, vaatetuksen, maanviljelyn, mets\xc3\xa4styksen, mattojen, aseiden, kilpien, kaiverrusten, kuvanveiston ja muiden osa-alueiden muodossa._NEWLINE_Perinteisi\xc3\xa4 k\xc3\xa4sit\xc3\xb6it\xc3\xa4 ja taide-esineit\xc3\xa4 valmistetaan my\xc3\xb6s turisteille myyt\xc3\xa4v\xc3\xa4ksi, ja laatuero on silminn\xc3\xa4ht\xc3\xa4v\xc3\xa4. Enemm\xc3\xa4n tai v\xc3\xa4hemm\xc3\xa4n taidokkaasti veistettyj\xc3\xa4 patsaita ja kuvia myyd\xc3\xa4\xc3\xa4n vaihtelevin hinnoin. Muita turisteille kaupusteltavia tuotteita ovat muun muassa korit ja vuolukivest\xc3\xa4 veistetyt esineet._NEWLINE_Kaikille Kenian heimoille t\xc3\xa4rkeit\xc3\xa4 tavaroita, joita ei ole tarkoitettu turisteille kaupusteltavaksi, ovat k\xc3\xa4sity\xc3\xb6l\xc3\xa4isten pois viskatuista tavaroista valmistettavat normaalit jokap\xc3\xa4iv\xc3\xa4iset esineet ja tavarat, kuten vanhoista \xc3\xb6ljytynnyreist\xc3\xa4 valmistetut keittokattilat tai vanhoista renkaista tehdyt sandaalit._NEWLINE_Erityisen n\xc3\xa4kyv\xc3\xa4, monilla v\xc3\xa4est\xc3\xb6nosilla esiintyv\xc3\xa4 kenialainen vaate on kanga. Se on suuri ja v\xc3\xa4rik\xc3\xa4s vaate, jota erityisesti naiset pit\xc3\xa4v\xc3\xa4t muun muassa muun vaatetuksen p\xc3\xa4\xc3\xa4ll\xc3\xa4 est\xc3\xa4m\xc3\xa4ss\xc3\xa4 niit\xc3\xa4 likaantumasta, tai vaikkapa lasten tai tavaroiden kantamiseen.\n_START_SECTION_\nRuokakulttuuri\n_START_PARAGRAPH_\nKenialainen keitti\xc3\xb6 on osa it\xc3\xa4isen Afrikan ruokakulttuuria, jossa melkein kaikki ruoka valmistetaan keitt\xc3\xa4m\xc3\xa4ll\xc3\xa4 vedess\xc3\xa4 tai kookos\xc2\xadmaidossa, uppopaistamalla \xc3\xb6ljyss\xc3\xa4 tai grillaamalla avohiilloksella. Ruokaa paahdetaan my\xc3\xb6s kuumilla kivill\xc3\xa4 tai rautapannulla. Perinteinen liesi on kolmen kiven keskelle sytytetty nuotio. Polttopuiden niukkuuden takia polttoaineena k\xc3\xa4ytet\xc3\xa4\xc3\xa4n my\xc3\xb6s kuivaa el\xc3\xa4inten lantaa. Maissia k\xc3\xa4ytet\xc3\xa4\xc3\xa4n paljon, ja siit\xc3\xa4 valmistettua puuroa, ugalia, sy\xc3\xb6d\xc3\xa4\xc3\xa4n koko it\xc3\xa4isess\xc3\xa4 Afrikassa. Ugalia sy\xc3\xb6d\xc3\xa4\xc3\xa4n sormin oikealla k\xc3\xa4dell\xc3\xa4, ja sen avulla nostetaan kastiketta tai muhennosta suuhun. Kikujuiden perusruokaa on irio, herneist\xc3\xa4, maissista ja perunasta tehty maustettu sose. Miltei joka ruokalajissa k\xc3\xa4ytet\xc3\xa4\xc3\xa4n tomaattia, sipulia, inkiv\xc3\xa4\xc3\xa4ri\xc3\xa4 ja chili\xc3\xa4. Rannikkoalueilla kookosmaidon k\xc3\xa4ytt\xc3\xb6 on my\xc3\xb6s yleist\xc3\xa4. Tilapia-kirjoahven tai pienen silakan n\xc3\xa4k\xc3\xb6inen ndaga ovat paikallisia kalalajeja. Kalat yleens\xc3\xa4 kuivataan ja haudutetaan muhennokseksi.\n_START_SECTION_\nKirjallisuus\n_START_PARAGRAPH_\nNg\xc5\xa9g\xc4\xa9 wa Thiong\xe2\x80\x99o on kenialainen kikujunkielinen kirjailija, jota on pidetty varteenotettavana Nobelin kirjallisuuspalkinnon ehdokkaana. H\xc3\xa4n on ollut yhteiskunnallisesti aktiivinen ja sen takia vankilassa ja maanpaossa. Ngugi aloitti kirjoittamalla englanniksi, mutta siirtyi my\xc3\xb6hemmin kikujunkieleen. Muita nykykirjailijoita ovat Marjorie Oludhe Macgoye, Grace Ogot ja Rebecca Njau.\n_START_SECTION_\nKoulutus\n_START_PARAGRAPH_\nKeniassa toimii kuusi julkista ja noin 13 yksityist\xc3\xa4 yliopistoa. Niiss\xc3\xa4 on yhteens\xc3\xa4 noin 50\xc2\xa0000 opiskelijaa, joista 40\xc2\xa0000 julkisissa yliopistoissa. Koulunsa p\xc3\xa4\xc3\xa4tt\xc3\xa4neist\xc3\xa4 noin joka nelj\xc3\xa4s p\xc3\xa4\xc3\xa4see jatkamaan korkeakoulussa. N\xc3\xa4iden lis\xc3\xa4ksi maassa on noin 60\xc2\xa0000 toisen asteen oppilasta. Vanhin ja suurin yliopistoista on Nairobin yliopisto, joka perustettiin vuonna 1956. Kenyattan yliopisto toimii my\xc3\xb6s Nairobin l\xc3\xa4hist\xc3\xb6ll\xc3\xa4. Sen historia alkaa vuodesta 1965.\n_START_SECTION_\nUrheilu\n_START_PARAGRAPH_\nKenia tunnetaan hyvin kest\xc3\xa4vyysjuoksijoistaan, kuten kaikkien aikojen parhaan ajan maratonilla juossut Eliud Kipchoge, ja saman matkan monikertainen arvokisamitalisti Catherine Ndereba. Wilson Kirwa on tunnettu suomalaistunut kenialainen juoksija._NEWLINE_Maa on osallistunut kes\xc3\xa4olympialaisiin vuodesta 1956, ja hiiht\xc3\xa4j\xc3\xa4 Philip Boit on edustanut sit\xc3\xa4 kolmissa talviolympialaisissa. Kip Keino on sanut kaksi kultaa ja kaksi hopeaa 1 500 ja 3 000 metrin juoksussa._NEWLINE_Keniassa ajetaan vuosittain Safari-ralli, joka kuului my\xc3\xb6s Rallin maailmanmestaruussarjaan vuosina 1974\xe2\x80\x932002._NEWLINE_Kenian jalkapallomaajoukkue on voittanut It\xc3\xa4- ja Keski-Afrikan mestaruuden (CECAFA) viisi kertaa. Afrikan-mestaruuskisoissa se on j\xc3\xa4\xc3\xa4nyt alkulohkoon, maailmanmestaruuskisoissa se ei ole p\xc3\xa4\xc3\xa4ssyt lopputurnaukseen asti._NEWLINE_Kenia on aikoinaan saavuttanut huomattavaa menestyst\xc3\xa4 my\xc3\xb6s kriketiss\xc3\xa4. Vuoden 2003 MM-kisoissa maa selviytyi v\xc3\xa4lieriin voitettuaan kovista krikettimaista muun muassa Uuden-Seelannin ja Sri Lankan. Vuonna 2014 Kenian krikettimaajoukkue tippui p\xc3\xa4\xc3\xa4sarjasta eli menetti ODC-statuksensa nelj\xc3\xa4ksi vuodeksi.'